Pinocchio Effect นักวิจัยชี้คนพูดโกหกจมูกจะร้อนขึ้น
งานวิจัยในสเปนเปิดเผยว่าเวลาคนเราโกหกระดับอุณหภูมิบริเวณจมูกจะร้อนขึ้นกว่าส่วนอื่นๆของใบหน้า เรียกว่า Pinocchio Effect
เมื่อเร็วๆนี้นักวิจัยด้านจิตวิทยาที่ University of Granada ในสเปน พยายามหาวิธีจับผิดการโกหกด้วยการศึกษาอุณหภูมิบริเวณใบหน้าของผู้ที่โกหก โดยในการทดลองดังกล่าวนักวิจัยพบว่า ระหว่างที่คนกำลังพูดโกหกนั้นอุณหภูมิบริเวณรอบจมูกและรอบเบ้าตาด้านในจะสูงขึ้น นอกจากนี้ยังพบด้วยว่าคนที่กำลังวิตกกังวลหรือกลุ้มใจมากๆก็จะมีอุณหภูมิบริเวณดังกล่าวและทั่วใบหน้าสูงขึ้นด้วยเช่นกัน นักวิจัยเรียกผลการทดลองนี้ว่า Pinocchio Effect ซึ่งหมายถึงเจ้าหุ่นไม้พิน็อคคิโอในนิทานของฝรั่งที่ถูกสาปให้จมูกยืดยาวออกมาทุกครั้งที่พูดโกหก นักวิจัยชี้ว่าปัจจัยที่ทำให้คนโกหกมีจมูกร้อนขึ้นนี้ อาจเกี่ยวข้องกับพื้นที่ส่วนหนึ่งของสมองซึ่งเรียกว่า insula ซึ่งทำหน้าที่กำหนดและควบคุมอุณหภูมิของส่วนต่างๆในร่างกาย การโกหกนั้นทำให้สมองส่วนนี้ทำงานหนักขึ้น อุณหภูมิบางส่วนจึงสูงขึ้น การศึกษาวิจัยระดับอุณหภูมิในร่างกายนี้ นอกจากจะช่วยในการจับผิดคนโกหกแล้ว ยังสามารถใช้ในการตรวจสอบด้านอื่นๆ เช่น คนที่กำลังทำงานยากๆซึ่งต้องใช้สมาธิมากๆนั้น ระดับอุณหภูมิจะเย็นลง ส่วนคนที่มีกำลังตื่นเต้นหรือถูกกระตุ้นทางเพศ อุณหภูมิจะเพิ่มสูงขึ้นบริเวณหน้าอก ใบหน้า และอวัยวะเพศ และสำหรับคนเมาหรือมีปริมาณแอลกอฮอล์ในร่างกายมากเกินไป นักวิจัยพบว่าระดับอุณหภูมิรอบจมูกและรอบปากก็จะร้อนกว่าส่วนอื่นๆของร่างกายเช่นกัน